Twee vas ná inbraak by prof se huis | Maroela Media
Die polisie in Pretoria het min moeite gehad om twee vermeende rowers aan te keer wat na bewering 'n professor tuis oorval en beroof het.
Kapt. Daniel Mavimbela, woordvoerder van Sunnyside se polisiestasie, sê die verdagtes het die 61-jarige professor se woning in Muckleneuk, digby Unisa en Tukkies se Groenkloof-kampus, Dinsdagaand doodluiters deur 'n deur binnegegaan wat die akademikus op die soel aand vir vars lug laat oopstaan het.
Een van die verdagtes, 'n 19-jarige man wat Mavimbela sê maklik vir 'n hawelose aangesien kon word, het sy rieme styfgeloop toe beamptes hom Woensdag kort ná 01:00 in Justice Mahomedstraat wakker gemaak het. Hy het op die sypaadjie ingesluimer nadat sy makker vir hom weggery het nadat dié van die toneel gevlug het.
Beamptes het die ander verdagte aangekeer waar hy later Woensdagoggend naby die Shoprite in Sunnyside met van die gesteelde goedere in sy besit gewaar is.
Die polisie het onder meer 'n skootrekenaar, bankkaarte, R5 000 kontant wat glo uit die slagoffer se rekening getrek is, en bottels whisky teruggekry.
Die verdagtes, glo albei gewoontemisdadigers, sal na verwagting binnekort in Pretoria se landdroshof op aanklagte van huisbraak en die besit van gesteelde goedere voorkom.
Mooi so kry vir julle. Knap gedaan SAPD.
As hulle gewoontemisdadigers is, hoekom loop hulle los rond?
Kan iemand nog so dom wees om sy deur oop te los vir vars lug?
Weens die verbetering in tronk toestande na hotel standaarde , is dit blykbaar n mikpunt van misdadigers om gearresteer te word. Dan wag lekker woongeriewe , stort , voedsel op jou tot jy vrygelaat word. Tronke moet plekke wees waar mens swaar leef met min gerief , om te dien as afskrikmiddel